Cesarhanmun/geonobi-data huggingface dataset:
地名: 鐵山 (平安道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 鐵山 (平安道, 都護府)
年: 1599.0

○平安監司朴弘老馳啓曰: "買賣唐人七名, 持驢子六頭, 止宿鐵山郡百姓金元金家, 元金與奴亡龍、僧彦淡等二十餘人, 乘夜盡殺, 掠其財物後, 已盡逃躱。 派發軍人, 廣加搜捕矣。"
地名: 鐵山 (平安道, 都護府)
年: 1614.0

○甲寅正月初三日丙辰司憲府啓曰: "設官分職, 各有所司, 文選責東銓, 武職責西銓, 乃是祖宗朝官人定法。 惟兩界監兵使, 議于大臣, 而頃自數三年前, 政失其體, 官方淆亂。 該曹避事, 雖微小守令、邊將, 輒請備邊司議薦, 備局所薦, 亦未免拘於人情, 能圖者圈多, 寡助者點小。 如有相臣親切之人, 則無點者或至於高擬, 只長奔競之弊習, 小無得人之實效。 今玆公洪、慶尙等道監兵水使五員缺官, 其議薦之人, 至令往勘于在外大臣, 千里往返, 非徒事體未安, 亦非常行之道。 請寢成命, 令吏兵曹, 勘定于在京大臣。 禁府乃是王獄重地, 其在平時, 雖不無罪人病重者, 而絶無保放之規。 況是謀逆, 天下之極惡, 決不可保放, 而逆賊朴應犀, 保放三朔, 尙不還囚, 物情莫不駭憤。 請禁府堂上推考, 色郞廳罷職, 朴應犀亟命還囚。 (鐵山郡守權餘慶, 淫奸邑婢, 率畜衙內; 開寧縣監姜&#x2289D;, 徵斂無藝, 肥己悅人。) 副護軍金景瑞曾爲築城將, 積失西路人心, 殺害人命, 本道之人, 如視仇讐, 今不可復授防禦之任。 請命罷職。 (連啓, 請鄭士信削去仕版)。" 答曰: "依啓。 金景瑞、(鄭士信)勿爲煩論。 朴應犀當初保放, 出於上命, 不可還囚。"
地名: 鐵山 (平安道, 都護府)
年: 1619.0

○王出御仁政殿, 引見贊劃使李時發。 承旨趙纘韓啓曰: "卽者諸大臣, 會坐備局, 欲與李時發同登引對, 商議守禦之策矣。" (李時發啓曰: "備局諸臣, 思近淸光, 各陳所懷矣。" 王曰: "今已日晩, 當隨後爲之。" 李時發啓曰: "臣前爲北伯時, 已知此賊之難當。 不幸此賊犯順中朝, 中朝方發天下兵馬, 守禦遼、廣, 賊勢想不舍此而來犯。 但我國板蕩之極, 斯深可慮矣。") 王曰: "伊賊長驅, 則有可防之勢乎?" 李時發曰: "此賊鐵騎馳突, 勢難野戰, 猶可城守。 然嚴講守禦之策, 備盡自强之道, 則庶有可爲之事。 豈可委諸無可奈何而置之乎?" 王曰: "行間陷城, 乃其長技, 於我國, 亦不無是患。 卿其與張晩相議善防。" 李時發曰: "(聖敎至當。) 前聞淸河等地, 皆以此取勝云, 其兇謀何可測也? 且我國紀綱蕩然, 武士輩, 只以巧避爲事, 無意赴國之難, 此弊不可長也。爲國, 不過賞罰二柄而已。 近來賞罰不明, 勸懲無路。 伏願聖明, 嚴明賞罰, 振肅綱維, 則國事幸甚。 近者防禦使南以興、李琰等, 只帶軍官數員, 而不得馹騎, 留滯三日, 始爲發行。 國門之內, 尙猶如此, 何能號令於列邑乎?" 王曰: "留於何處云乎?" 李時發曰: "留於門外云矣。" 
                時發曰: "當此粗安之日, 尙有此弊, 風塵一起, 國事可知。 且不幸今年凶荒, 振古所無。 飢饉、師旅, 一時竝作, 而不得已之後, 復起於此時。 傳聞西邊列邑, 軍糧、百役, 皆辦於民, 一人之家, 徵租四十餘石云。 民安得聊生也? 且聞遼、廣, 年穀豐稔, 貿糧之事, 已蒙允許, 不可不斯速爲之。" 王曰: "軍糧自下三道, 運來頗優, 而何爲告缺乎?" 李時發曰: "雖有些少之糧, 而軍前不可無儲蓄之穀矣。 且兩南軍糧, 雖爲徵發, 千里風濤, 運來極難。 群議皆以爲: ‘以此穀貿銀, 轉販軍糧於中江等處可矣。" 王曰: "明年則不可不大開屯田, 而此意曾已言送於張晩矣。" 時發曰: "但西邊土地, 與北道有異矣。 且臣伏見(下備局)擢用人材之敎, 此誠方今急務也。 目今罪藉之中, 豈無人才? 而如臣無狀, 又荷重任。 伏願聖上, 詢于大臣, 收用幸甚。" 王曰: "當體念焉。" 王曰: "賊勢日盛, 而備局有輕視之色, 卿今下去, 十分料理。" 時發曰: "(臣近來伏見前後聖敎, 極爲允當。 且)
              倭寇之於我國, 有不共一天之讎, 而尙有羈縻之計。 況與奴賊, 旣無世讐, (又未結釁,) 雖講好, 未爲不可。 但天朝將官壓境境, 上差官絡繹, 事機漏洩, 難處之端一起, 則後日之事可慮。 爲今之計, 自上進接臣僚, 吁咈一堂,博采群議, 或賜睿裁,則國家大事, 片言可決。 (且天朝大兵, 近臨賊境, 伊賊必不舍是而深入矣。 雖有搶犯之事, 若或本根一搖, 國事可知矣。 伏願聖上留念焉。)" 王曰: "擺撥遲滯, 卿其申飭。 數萬將士, 一國軍器蕩盡無餘, 卿其與張晩相議優措。" 時發曰: "(當如聖敎措處。) 臣昨見金藎國, 得聞都監, 多有新造軍器。 臣欲啓請齎去矣。 且廣州牧使全有亨, 頗有計慮, 熟諳城守, 西路守令相換, 令施其才智何如?" 王曰: "令備邊司議處。" 時發曰: "遠道軍士, 千里暴露, 戶役煩重, 侵虐在家妻子, 怨聲徹天云, 國家宜用蠲減之典, 以示實惠。" 王曰: "此事前已下諭, 而各道各官, 尙不體行矣。" 時發曰: "平安一道, 戰敗之餘, 死亡居半。 自上特垂德音, 俾蒙實惠, 邊防戍卒, 飽經寒苦, 亦加優恤之典。 (古語曰: ‘悅以使民, 民忘其勞。’)" 王曰: "在逃逆賊, 物色購捕。" 時發曰: "(當依聖敎。) 且黜陟惟明, 貪汚可戢。 臣與張晩, 詳察守令之賢否, 一一啓達, 新除守令, 亦願各別擇送。" 王曰: "非徒守令, 至如諸將賢否, 亦與張晩詳察狀啓。" 時發曰: "(當依上敎。) 且滿浦、昌城等處, 賊若來犯, 則猶可相勢而處之, 至於寬奠間, 奴兵搶掠, 則父子之間, 義不可不救, 而兵釁或恐因此而起。 此必須預蒙聖算指授, 然後可無臨時顚躋之患矣。" 王曰: "令備邊司議處。 大槪東路人民, 被兵來投, 則不可不受, 而凶賊若有闌入之患, 則何以爲之, 亦與備局議去。" 時發曰: "臣於昔日, 歷見沿江列邑, 江界之狄踰嶺、昌城之延平嶺, 可以把截, (臣當下去,) 以築城、設關等事, 欲於明年內措置矣。" 王曰: "嶺路把截之事似好。 一處雖不利, 次次設險可矣。" (時發曰: "臣再啓惶恐。 危難之際, 上下相孚, 然後可濟時艱。 伏願殿下, 引接臣僚, 疇咨謀猷。 況今國家, 多有不得已之役, 不能專一於征繕之擧, 內外諸臣, 以此爲慮矣。" 趙纘韓啓曰: "西道則人皆以爲憂慮, 而有此設備之擧。 臣於六月間, 得見北道馳報, 則會寧越邊伊賊築城等事, 極爲叵測, 胡人進告, 雖不足取信, 而亦不可不慮也。" 王曰: "此事曾已下敎, 而備局不思料理之策, 慢忽甚矣。")
              時發
              啓曰: "昔者高麗時, 契丹來寇鐵山郡, 以劍車勝戰矣。 臣頃在關西, 造作此車, 則可合野戰之具。 今臣下去欲爲議造
                矣。 大槪
              
              朴彛叙詳知此車制度矣。" 王曰: "多般商議爲之。" (李時發曰: "龜城邊鎭重地。 府使李淑命居下已久, 斯速差出何如?" 王曰: "今已議薦矣。")
              時發曰: "臣下去之後, 廣采民瘼, 一一陳啓矣。 自上亦爲商議廟堂, 俾蒙實惠。" 王曰: "依啓。 屯田之事, 亦盡力爲之。" (時發曰: "今番武科一萬武士, 或出於軍保中, 或出於田野中, 此輩曾未操弓, 冒占者過半。 領送西邊敎演宜當。" 王曰: "令備邊司議處。") 王賜李時發弓矢、環刀、筒兒、甲冑等物, 宣醞。 (
                  史臣曰: "李時發前後所陳, 無非籌邊之策、治國之要, 其意美則美矣。 而但身爲主將, 反以‘羈縻’二字, 仰干天威, 此豈閫帥之所忍道者? 其不監前車之覆轍, 是可惜也。" 又曰: "時發榻前所達, 皆是當行之急務。 而徒以議處爲敎而已, 則委閫之意安在? 且全有亨不過一老醫, 而時發反以諳鍊軍事, 西道守令相換, 至於啓請, 余未知其意所在也。" 【時人以爲: "時發與有亨自少相切, 而有此啓"云。
                】)
地名: 鐵山 (平安道, 都護府)
年: 1623.0

○諫院啓曰: "罪人鄭鑑, 性本邪毒, 有同虺蜴, 惟以乘機陷人爲能事。 曾於癸丑年間, 爲黃愼郞官, 憤其啓遞, 至誣以黃愼締結徐羊甲輩, 私用度支之貨, 陰囑臺官, 合司論啓, 一以爲迎合賊臣之意, 一以爲報復私怨之計, 其兇狡之狀, 莫不駭憤。 請命拿鞫, 依律定罪。 鐵山府使吳煥, 附托兇黨, 圖得美官, 新化之日, 至授西邊重地, 物議莫不駭憤。 請罷職不敍。" 答曰: "如鄭鑑輩, 何可盡治! 吳煥事, 不允。" 累啓, 始命罷。 鄭鑑事, 竟不從。 吳煥少有才名, 爲其儕輩所重, 及昏朝時, 落拓旣久, 遂生躁進之心, 陰與其友韓惟翔, 投附兇賊, 以偉卿爲媒, 以希亮爲主, 招接懽宴, 奴顔婢膝, 圖入要路。 其中稍有廉恥者, 猶欲諱其形跡, 而煥與惟翔, 抗顔攘臂, 恬不知愧。 街童馬卒, 亦習笑罵, 而反正之後, 幸免流竄之典, 反授字牧之任, 罷職之論, 人猶譏其失律焉。
地名: 鐵山 (平安道, 都護府)
年: 1626.0

○伴送使金瑬馳啓曰: "初九日, 兩使見其密揭, 仍屛左右, 良久商議, 仍疾馳入蛇浦。 其處變之道, 允爲得宜。 詔使護送軍馬, 例爲落後於場門之外, 今番則臣托以 ‘軍民皆感兩使惠澤, 不忍落後, 咸願送至海岸’, 而精抄輕兵, 晝夜緊護。 倪姓人密言于龜城府使趙時俊曰: ‘今番則本國有備, 姑不敢動, 中原餉銀, 一向不到, 早晩變起倉卒。 俺欲移鎭龜城, 覬免橫罹’ 云。" 又馳啓曰: "詔使謂臣曰: ‘留蛇浦三四日’ 云, 而不爲分付正日, 意必有在。 倪姓人則兩使故令縱遣, 使不得追蹤, 且以潛消勿泄, 俾無難處之意, 再三戒飭。 非但處變愼密, 其於毛帥, 終不釋然之狀, 槪可見也。 在鐵山時, 人心頗極疑惑, 到此帖然, 似無可虞之端。 都督出示奴賊所送牌文, 招入持來假㺚, 往復問答, 而門禁極嚴, 無從聽聞。 都督且言于譯官曰: ‘俺本性躁。 頃因心亂, 多發不倫之語, 到今不覺靦然, 追悔’ 云。"

○伴送使金瑬馳啓曰: "臣竊恐都督以邊臣通虜之說, 言于兩使, 有傾陷本國之計, 故詔使將發之際, 令譯官等傳言曰: ‘卑職伺候門館, 已至數月, 而未敢以下邦事情, 徑稟臺下。 卽陪離筵, 敢伸下懷之萬一。 曩者廢君失道, 一二奸臣, 縱臾逢長, 上以毁本國二百年至誠事大之禮, 不思神宗聖皇帝五十載字恤再造之恩, 與奴賊交价相望, 幾陷督府於林畔, 內以幽閉母妃, 禍且不測, 環東土數千里, 將爲禽獸之域。 擧國臣民, 出萬死之計, 承母妃命, 奉寡君撥亂反正, 欽受聖天子封典, 迓續神命, 而蠢爾奴賊, 尙稽天誅, 君臣上下, 腐心扼腕, 唯以滅此朝食爲念。 軍興之後, 力屈財殫, 未効除兇雪恥之誠, 區區此情, 願大人垂察焉。’ 兩使曰: ‘此等事情, 俺等豈不知之? 只因言長, 曾未發說耳。 箕城舊俗, 秉禮唯謹。 賢國王勵精圖治, 賢能在位, 其藉聖天子威靈, 共滅此虜, 固非難事。 貴國忠義至誠, 吾已盡知之。 幸勉輔賢國王, 無替同仇之誼。’ 臣卽曰: ‘伏蒙大人丁寧開奬, 不勝感激。’ 行酒三爵而起。 臣還到鐵山, 候詔使浮海出境之報。" 云。

○鐵山府使安景深馳啓: "都督傳言: ‘奴酋, 八月十一日, 在新城身死’ 云云。"
地名: 鐵山 (平安道, 都護府)
年: 1627.0

○鐵山府使安景深馳啓曰: "鄭思讓、張得賢一時出來言: ‘登州糧船八艘, 初十日到泊椵島。 其船人皆言: 「皇帝七月崩逝, 皇弟卽位, 年十七, 改元崇禎。」 大小人皆言之: 「都督私居變服, 不用酒肉, 待的報發喪」 云。 遼東人王志登, 以奴賊遊擊, 巡海至鹿島, 爲都督軍兵所圍, 自言歸順, 與眞㺚二名出來, 都督相見甚喜。 志登言: 「李永芳病死, 徐孤臣亦自瀋陽逃還椵島, 劉海家丁四人, 持書來到椵島。」’ 云矣。"
地名: 鐵山 (平安道, 都護府)
年: 1633.0

○接待所啓曰: "卽者副摠招伴臣謂曰: ‘俺在島時, 聞奴差執捉漢人, 頗有綢繆之迹。 俺之此行, 奴必知之。 俺若行到鐵山, 見阻氷澌, 則事多狼狽矣。 今蒙賢王請留, 果已先獲我心, 故俺卽領命矣。 當盡送島中人, 只留若干手下員役, 從便住着, 而但館於此, 則凡百貽弊不貲, 倘於距京城二三百里之地, 或安靜官府、幽僻山寺, 移住經過, 似甚便宜, 而下輩所供, 不可貽弊貴國, 當以俺之行李, 換貿以饋’ 云。" 朝廷許令移住於南漢山寺。
地名: 鐵山 (平安道, 都護府)
年: 1737.0

○問僧玄機曰: "汝之隨行亡命之賊, 旣告捕廳。 綢繆情節, 一一直招。" 玄機供曰: "熙川吏金世采母, 僧之五寸姑母, 見姪孤孑, 誘之曰: ‘吾有親僧, 在香山
              金剛菴, 可作汝師。’ 世采亦曾爲僧還俗, 故因其師僧信益, 傳言於訓大師, 以己酉臘月落髮, 爲其上佐。 與法訓同宿於世采家, 問師僧根派於姑母則答曰: ‘汝師乃換局時, 定配此處, 仍作僧。 其人善文, 汝可學經。 但自京不無窺伺, 其蹤跡佛家, 以慈悲爲心, 豈可置人於死地? 汝愼勿出口。’ 且師僧家屬, 住接於朴昌柱家, 而於姑母家, 距一帿場, 故夜深姑母導師僧, 往見其母妻。 翌年二月, 安陰
              鄭生及忠淸道兩李生來會, 師僧言: ‘戊申年, 平安兵使軍, 先渡中和, 自下道擧事, 幾乎成矣, 而梁哥不善周旋, 事不諧矣。’ 又言: ‘金重萬告變可痛。 故重萬之爲熙川守, 欲爲放火, 持火藥往路, 因吸烟茶失火, 遂爛其臂。’ 又言: ‘戊申宮城扈衛之時, 吾能超越宮墻, 留接一望於吳判書家, 變服來, 爲香山僧。’ 且各處書簡極多, 而中有申德夏書。 師僧曰: ‘此人若爲平安兵使, 且得瀋陽胡三百名, 可以報讎。’ 其書云: ‘方行移八道, 窺捕不止, 必須操心。’ 云。 又書天中日月缺盈頻, 枰上山河翻覆易之句。 庚戌夏, 師僧作書, 求蔘於江界人田萬圭、申次萬, 秋會萬圭於寧遠
              李哲尙家。 辛亥夏, 又與學僧, 往會于次萬家, 時有三十餘人同坐。 又有胡人乘馬尙船越來, 同會者四十人。 壬子、癸丑之間, 朝家發捕甚急, 故師僧避居寧遠尋還。 甲寅申次萬之弟潛商事覺, 故避來, 依于師僧。 師僧令次萬執筆作書, 送于瀋陽通官曰: ‘馬牌尙書大明年號, 錢用常平, 而不用康熙、雍正年號。’ 且及戊申亂生之由, 必待申德夏爲兵使而擧事。 又師僧往來於寧邊謫居人李生, 而又往來於渭原
              李叅判所使其奴石男, 持書往復, 頻送藥物、藥丸。 鄭生則常留接於雲山
              崔壽邦家矣。" 問申德夏, 德夏供曰: "臣於丁未, 爲寧邊府使, 而曾無一僧知名者。 安陰
              鄭姓人, 亦無相知者。 臣之不解吟詩, 世所共知, 作書之事, 尤極曖昧。" 問金載衡曰: "玄機言其師與汝相親, 使汝打造刀子, 炙金小鎗等物云, 無隱直招。" 載衡供曰: "臣爲鍜鐵, 往龍門寺僧義亮所, 見一空殿有僧, 能解文字, 額廣頣尖, 年可四十, 面似有痕, 名則不知。 巡審冶爐間, 有冶匠輩造賣, 而無由知之矣。" 玄機更推, 納供言: "學僧自言, 與喬桐水使韓範錫爲六寸親, 故載衡之將受棍於兵營也, 學僧周旋於範錫。 乙卯又傳學僧書於孟山縣監安鳴鶴, 因官吏安萬周妹月梅, 轉通于衙。" 又言: "師僧常佩三刀, 怪而問之, 答曰: ‘吾於戊申, 超越宮墻而來。 如有捕我者, 足以此刀刺殺。’ 鄭生問: ‘汝隱於吳家, 豈不危哉?’ 云則答曰: ‘吾與吳同謀, 吾若族, 渠亦族矣。 戊申渠爲元帥, 雖自爲功, 其實殲無罪士女, 元無斬賊軍之事。’ 後聞吳元帥喪以爲, 如斷一臂, 又見《勘亂錄》, 手自裂破矣。" 問鄭生名, 玄機曰: "其名下字, 卽亮而上字忘之矣。" 時鞫事嚴秘, 故吳命恒之姪彦冑, 漠然不知, 侍講筵矣。 後敎曰: "紀綱凌夷, 人心巧惡, 此等之輩, 式月斯生。 玄機以遐方丐僧, 偶然被捉, 敢生眩惑之計。 再招所供, 若見其腸。 法訓果是黃賊, 則幾年亡命之賊, 豈可輕漏於年少乞僧乎? 希亮名字, 只稱亮, 而曰忘希, 南門受馘, 名播諸道, 而佯若不知。 若非戊申遺亡之賊, 必是江邊潛商亡命剃髮之類。 法訓不日當到, 自可彰露, 以此嚴問, 期於直招。" 承旨柳儼曰: "鞫體誠宜嚴秘, 不可輕示聖意。" 上曰: "予雖不明, 南門受俘, 盟壇約誓之後, 此等之言, 若少致疑, 則九原之人豈不有憾, 又安可君臨一國?" 更推玄機, 又引龍川府使趙國彬、鐵山武人鄭德鳴及前任碧潼郡守, 今爲全羅右水使成姓者曰: "其師嘗言此等人, 若爲兵使, 可爲戊申事云。" 又言: "其師及學僧, 或往宿於龍川
              車姓人家。" 又言: "與蔘胡謀議於田致峻書堂。" 云。 日雨、法訓拿來, 日雨卽玄機師之師也。 法訓與玄機面質, 玄機曰: "吾老師之弟子, 有兩法訓, 此乃丁姓
              法訓, 非吾師法訓也。 在捕廳時, 已言有兩法訓矣。" 左議政金在魯奏言: "捕校到金剛菴四十里地, 托以雪塞, 終不往見, 所捉又非其眞, 請拿問捕校。" 金世采母小貞與玄機面質, 向玄機曰: "汝之兒名爲誰?" 玄機曰: "金山臺也。" 小貞曰: "果是吾五寸姪, 而吾則初無誘汝爲僧之事。 若勸汝爲僧, 舌必坼矣。" 惠學與玄機不詳知。 田萬圭ㆍ次圭、申次重等供曰: "臣等深居山峽, 徒知食粟而已。 初不知法訓、玄機之爲何許僧。" 其他所引者之招, 皆與玄機言相違。 玄機所稱鎭紀之法訓, 拿來取招, 法訓供曰: "僧本是永興
              韓益興之子, 十一歲爲僧於老德寺, 十九歲入香山
              眞佛寺, 讀經矣。 實非亡命賊鎭紀。" 又引禮曹印給公牒, 使掌重創永興影幀移安之舊菴以辨之。
地名: 鐵山 (平安道, 都護府)
年: 1744.0

○己丑/上引見大臣、備堂。 領議政金在魯, 以鄭宲老母請宥之, 上不許, 命量移槐山郡, 使見其母。 在魯又請內遷尹心衡, 上曰: "不仕如金鎭商、李眞望則可矣, 而尹心衡、李台重專出黨論, 必不滿大訓而然矣。" 右議政趙顯命曰: "若以辭爵祿之心, 或當亂時, 則足可以伏節死義, 雖朴聖源之類, 其剛果亦有可取, 尹心衡、李台重輩, 其辭爵祿一節, 此臣等知進而不知退者, 亦云高矣。" 上終不許。 在魯請依平安監司金始烱狀奏, 義州、龍川、鐵山等三邑還上米租, 折半代捧, 待明秋還作本色, 寺奴婢、內奴婢貢紬, 三分一減捧, 從之。
地名: 鐵山 (平安道, 都護府)
年: 1745.0

○己卯/ 上御仁政門, 親鞫南翼漢、車道林、李述、李富、李自得、李多致, 刑訊不服。 述、富、自得三兄弟, 卽穡之從弟也; 多致卽戊申逆河之子也。 多致所供以爲: "臣則無通知諸賊之事, 臣之表叔朴泰容抵書于臣曰, ‘聞穡告變西北諸罪人逆謀云, 汝則年幼, 何以知? 若或移配, 必預治行’ 云矣。" 上曰: "泰容誰耶?" 領議政金在魯曰: "先正臣朴世采從姪, 方爲蔭仕矣。" 上以漏洩鞫事, 命該府拿問泰容。 大司憲李春躋申前啓, 不允。 司諫尹志泰申前啓, 不允。 又啓: "逆賊緣坐爲奴者, 官長宜嚴束, 而今見多致之招, 自稱師長, 周行村里, 給由於數日之程, 縱囚於逆孽之叢。 請戊申後鐵山府使, 竝拿問嚴處, 其中給由守令, 竝定配。" 允之。 在魯曰: "雲山定配罪人錧, 不在邑底, 遠居外村, 該郡守宜削黜。" 允之。
地名: 龍川 (平安道, 都護府)
年: 1428.0

○平安道都體察使黃喜, 與都節制使同審各官城堡虛實及各官合入便否以啓: "安州邑城, 周回一萬四千二百八十五尺, 今皆頹落, 城基過大, 守禦爲難。 故今尺量減築處, 新舊基幷九千七百七十五尺, 其低微不實處, 今皆改築, 以肅川、价川、順川、永柔等官人民入保。 价川郡
              朝陽土城基, 周回一萬一千三百九十三尺。 外面多平夷, 內面則城基高峻, 數峯高大, 平地陜隘, 人物可居處甚窄。 若値旱乾氷凍, 則必有水泉不足之患。 价川郡
              大林寺洞新城基, 周回一萬二千八百九十尺。 南面平地八百九十尺, 北面低微處一千一百五十尺, 東面低微處四百尺, 其餘則皆土山。 外面高峻, 內面平地寬廣, 亦無水泉不足之患, 堪爲邑城, 然城基過大。 且安州及藥山城, 相去不遠, 守禦人物, 力分難支。 撫山地藥山城, 周回二萬八千三百二十五尺。 乃義州、朔州、江界直指之路, 三道中央也。 城基外面四方, 巖石高峻, 內面土地寬闊, 亦宜置邑。 南東門道本平易, 若於西門除治道路, 則軍馬出入爲易, 實是天作之基。 且乙未年造築後, 暫不頹落, 宜加築低微處, 且修城內巡城之路。 合撫山、延山爲一州, 稱大都護府, 置府使判官, 以都節制使, 兼任府使。 但城內外之田, 膏腴者少, 鄕吏日守官奴婢等, 常在官門, 居計實難。 近城十里新來各戶, 宜限年減租, 鄕吏則期以富盛, 除遼東騎載之役, 以厚其生。 且依平壤府例, 量設土官, 使邊民樂於趨赴, 以成巨鎭。 以泰川、熙川、嘉山、定州、雲山、博川、朔州、德川、孟山等官人民入保。 雲山郡
              靑山城, 周回一萬六千九百九十七尺。 城之內外險阻, 出入爲難, 故宜令老弱男女入保避難, 但城內平地甚窄, 軍馬難於出入, 以理山、昌城、碧潼等官入保。 熙川邑城古基, 周回六千四百二十尺。 今尺量減築處, 新舊基幷三千九百三十六尺。 視年豐歉, 量民勞逸, 以石改築。 自此向江界之路, 狄餘、合排防墻古基及向理山之路, 棘城防墻古基, 極爲阨險, 可以一當百, 乞幷修築。 又於其內, 連設小堡, 以爲詗候者所依。 江界、閭延, 則本是極邊, 四無救授之兵, 脫有大事, 則當擧邑逾嶺, 退保熙川城, 宜以江界軍糧, 量除一年經費及凶荒斂散之用, 其餘則每年納于熙川城, 熙川軍資, 亦當量宜納于藥山城。 平壤府邑城, 以江東、三登、祥原、中和、江西、龍崗、三和、咸從、甑山、順安等官入保。 慈山郡山城, 以殷山、成川、陽德等官入保。 郭山郡
              能化城, 以隨川、宣川等官入保。 龍川郡邑城, 以鐵山、麟山、定寧、義州等官入保。 上項各官合入城子, 竝依舊以合入各官, 每年軍資之數, 分程途遠近, 量宜轉輸, 餘悉納于其官城子, 以備居民凶荒之資。" 從之。
地名: 龍川 (平安道, 都護府)
年: 1450.0

○戊申/視事。 司憲執義申叔舟啓曰: "今以洪有江爲龍川郡事。 有江, 雖出身武科, 然爲義州判官, 奸本官婢; 後爲肅川府使, 以昵愛娼妓, 被黜; 又爲金宗瑞軍官, 往平安道, 歐張戢。 平安之民, 孰不知心行不肖乎? 請改之。" 上曰: "初雖貶黜, 已過數年, 則用之, 何不可之有? 然心行不肖, 而有過失, 則宜當改之。 予將議之。" 叔舟又啓曰: "周致唐, 以書題爲守令。 守令, 親民之職, 不可不擇也。 以如此之人而任之, 則焉能治民乎? 且無保擧, 有違於法。 請改之。" 上曰: "但觀其人賢否耳, 豈可拘於書題而不任乎?" 叔舟又啓曰: "原平敎導魏明禮, 欲依使臣而求職, 及使臣來, 乃强娶有夫之女, 心行不肖, 不宜師表之任。 請須罷之。" 左獻納金震知亦啓曰: "明禮之妻, 本白丁之妻, 今爭奪娶之, 其心術可知也。 請須黜之。" 上曰: "明禮於使臣來後, 娶此女, 予曾不知。 改之可也。" 震知又啓曰: "尹重富, 別無才德, 官至正二品, 上恩至矣。 今依使臣, 請以其壻金叔利爲司宰副正, 又請爲江華府使, 其不畏聖鑑, 甚矣。 請加罪責, 以戒後來。 若不加罪, 則後日使臣之來, 亦有如是者矣。" 叔舟亦請罪之。 上曰: "重富, 不可加罪。 若非其族類而請托者, 則宜當加罪。" 遂命吏曹, 罷魏明禮, 仍以洪有江遞否, 議于政府。 且令承政院, 考內需所書題除職舊例以啓。 政府僉曰: "有江可遞。" 承政院啓曰: "本宮書題, 參考才行保擧, 差爲守令之法, 政府、六曹, 已曾議定。 致唐, 但取才而已, 無保擧, 不合守令。" 皆從之。
地名: 龍川 (平安道, 都護府)
年: 1453.0

○司諫院啓曰: "洪有江爲義州判官, 通官婢, 爲肅川府使嬖隣邑妓, 贈以官物, 又以體察使軍官往平安道, 歐同僚張緝, 其不肖若此, 故文宗朝拜龍川郡事, 憲府論啓, 文宗卽令罷之, 今拜慶尙道
              鉢浦萬戶, 請罷之。" 傳曰: "吾與大臣議, 而除授, 雖其人如此, 亦不足爲萬戶乎?"
地名: 龍川 (平安道, 都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 龍川 (平安道, 都護府)
年: 1492.0

○義禁府啓: "女妓靑樓月與儀賓任光載相奸, 諸處會飮, 放恣無忌, 致令昵愛罪, 律該杖一百, 去衣受刑。" 命決杖, 永屬龍川官婢, 光載從行人直長金敦等, 罪之有差。 仍傳曰: "任光載奴子, 雖相爲容隱, 專是從更以致縱恣, 不可不懲。 竝決杖一百、永屬遠邑奴。"
地名: 龍川 (平安道, 都護府)
年: 1509.0

○戊午/御朝講。 參贊官宋千喜臨文曰: "二南爲正風, 此下十三國爲變風, 皆列於樂(官)
                〔府〕
              , 備觀省而垂鑑戒。 臣爲掌樂院正, 觀之女樂, 多不正, 皆以男女相悅之詞歌之, 甚爲褻慢。 如此不正之音, 不當用於燕饗。 請令掌樂院, 敎習詩章, 用之燕禮。" 司經閔壽千曰: "雖不得敎以詩章, 別製樂章敎之可也。 聲音與政流通, 不可不正也。" 掌令許硡、正言金璇, 論啓宣陵執事加及削去大禪取才等事, 不允。 領事柳順汀曰: "度僧及大禪取才, 雖舊法, 非因時損益可行者也, 改印《大典》時, 削去爲當。 且近聞龍川西面蜜串, 與遼東
              佛後里相近, 只隔一水, 我國人民, 多避役入歸, 唐人亦多往來貿易, 或相奪牛馬, 而無禁防。 幸與爭鬪, 則不無釁端, 請令其道節度使看審, 嚴其禁防, 使不得交通也。 宣川、郭山兩邑之間, 有宣沙浦鎭。 今無倭變, 而防禦不緊, 請移設蜜串, 使備禁防。 然邊事難以遙度, 竝令其道節度使, 看審利害便否, 然後移設措置如何? 麟山海口, 屯田土地沃饒, 禾穀甚好。 已墾處可落種二百餘石, 其未墾處, 盡起耕, 則可至千餘石。 然則其利無窮。 且其處米穀稀貴, 輸內地之穀, 供饋唐人, 若盡墾陳地, 則米穀賤, 而亦無輸轉之弊矣。 臣又聞義州
              於赤島, 今年起耕, 禾穀甚美。 但農人渡江往來, 耕作未便。 鴨綠江, 到義州
              九龍淵, 岐而爲二。 東流爲鴨綠, 由義州城底而去, 西流爲西江, 由黔同島地面而去, 經數三里, 復與鴨綠合流, 其中爲於赤島。 居民欲塞鴨綠岐流處, 導注于西江, 使於赤島連陸, 以便耕作, 至有欲上言者。 臣前任義州牧使時, 李克均亦欲塞鴨綠岐流處, 導注于狄江, 使黔同島連陸, 以便耕作啓, 令臣與觀察使, 同審便否以啓。 臣其時審其便否, 鴨綠與狄江, 不相接, 地勢亦高, 不可導注合流, 若西江則可以導注矣。 今三浦船軍, 常無緊關役事, 令其人防塞移注似便。 令其道觀察使, 同義州牧使, 審其便否, 啓聞何如? 且入居之事, 須急速磨鍊, 使預先治裝, 趁時入送可也。" 參贊官宋千喜曰: "限年事宜, 與大臣議而爲之。 臣嘗於忠淸道見之, 良民役重, 多欲投屬爲私賤, 是以良民漸少。 申公濟前任綾城縣令時, 有一人列書人名而來告曰: ‘此是公家逃奴婢, 居于某處, 請推尋。’ 公濟曰: ‘我素無奴婢。’ 不受其言。 其人退而言曰: ‘癡哉! 其員。 如此空得奴婢, 豈易乎?’ 其後又有一人來告者, 公濟亦不受之, 令人逐出之。 以此觀之, 朝官若無廉介, 則良民願爲奴婢, 豈拒而不受乎? 必多有壓良爲賤者矣。" 許硡曰: "大抵良民願爲私賤者, 全羅道尤甚。 下三道豪猾之家, 多占良民於戶內, 故成宗朝遣官搜刷。 今聞咸鏡道亦如此, 雖軍籍時, 亦脫漏, 請依成宗朝例, 遣官搜刷。"
地名: 龍川 (平安道, 都護府)
年: 1524.0

○庚子/ 御朝講。 上曰: "昨見平安道書狀, 義州、龍川等處死亡愈甚, 前後一千七百餘人, 此甚驚駭。 實邊之事爲難, 作罪者已令抄入, 然法不擧行, 則無實矣。 他事則法司隨所現而推之, 方今各司防納, 至爲猥濫, 法司當推。 外方人來京, 入接私主人, 以爲防納者若有之, 先推官員, 次懲其人可也。 若法立而不行, 則雖欲實邊, 得乎?" 領事李惟淸曰: "刑曹當定限然後, 此法可行, 若不定限, 則難於擧行。 且西方人民病死甚多, 而臣初不知, 今始聞之, 不勝驚駭。" 掌令韓胤昌曰: "本府方推猥濫之事, 但未得捉出耳。" 上曰: "邊民若此彫耗, 未知何如而實乎。 勒令入居, 則當行, 然無罪者入送, 似乎曖昧, 故先抄有罪者, 此輩當先入義州, 然後可實邊矣。" 惟淸曰: "死亡者甚多。 以作罪者入送, 則犯罪者有數, 何能充其數乎? 軍籍、量田旣畢, 則勒令入居, 不得已可行矣。" 特進官成雲曰: "咸鏡道之事, 萬戶、僉使及軍官遞來時, 多率其處之人出來, 此弊不少, 申明嚴禁可也。 非徒外方也, 來居于京者亦多, 或因而作奴。 以此, 咸鏡之人日漸消耗, 此豈細故哉?" 知事洪淑曰: "彼處軍士, 苦其防禦煩數, 故樂其投屬, 須嚴禁可也。" 上曰: "咸鏡道豈無私賤? 但多有依憑者, 則考其賤籍, 其分明者, 則許其率來; 不明者, 使不得率來, 則何能出來乎?" 成雲曰: "臣爲判決事時, 欲防此奸, 賤籍考准, 則亦多有猥濫之事, 不得已還停。 雖准賤籍, 皆相應而准, 豈敢盡防其如僞造之事? 決訟官尙不能摘發, 況此無隻之事乎? 防之甚難也。"
地名: 龍川 (平安道, 都護府)
年: 1525.0

○御晝講。 特進官柳聃年曰: "平安道軍民, 多死於驅逐, 又死於癘疫, 多至四千八百餘人, 至爲惻怛。 其初則病死者皆老弱, 而今則壯實者皆及云, 防禦之事難矣。 本道元軍, 大槪一萬三千餘人, 而分四番防禦, 則一番僅一千三百七十餘人, 故少有邊報, 不得已合防。 萬一邊事大起, 則以此軍, 何能防禦? 今又死亡至此, 邊備之事, 至爲可慮。 雖欲抄送京軍, 而徒費公廩, 不可也。 臣意, 請依驅逐時例, 公私賤中, 能射人抄出置簿, 使之分番防戍, 而徐圖其身役何如? 進上大鹿皮、狼尾, 分定于江邊軍士。 此等物, 價重難貿。 因此, 益疲弊云。 雖不可永除, 限年蠲減, 則亦是救弊之一事, 而彼亦知上恩矣。" 侍講官李芄曰: "狼尾事, 果爲有弊。 臣於江邊聞之, 狼尾小者, 其價三四十匹, 大者六十匹, 而合氷則貿於胡人, 其弊至大。 癘疫始死者, 皆老弱, 而今則壯實皆死, 或至再痛, 故其避病流移于黃海道者甚多。 平安道江邊, 如上土及虛空橋等處防禦尤緊, 而土兵數少, 故加數入居矣。 臣之往也見之, 加入居者, 龍川只一名外, 餘不入來云。 且沿邊防禦, 但倚土兵, 而其中驍勇能射、知賊路者, 安子文及武才絶倫, 一當百者徐哲堅, 皆病死云。 假使以南軍遣戍, 豈能如土兵也? 且百姓困於人蔘之貢, 故前者柳聃年爲監司時, 欲除弊, 各官所納, 親監封送, 則濟用監以無人情, 退之云。 大抵, 人蔘大者得之甚難, 一箇直米一斗。 各官浸水磨石, 以美其色, 而反以色惡不納云, 其弊重矣。 進獻雖不得已, 如國用則雖不大, 何妨? 藥力, 在於精好, 不在於大小也。 今監司金克成, 旣知其弊, 勢難救之云。" 聃年曰: "進獻外, 量減何如?" 芄曰: "祥原民戶, 只四百八戶, 而記官、書員十三家, 官奴婢三十餘家云。 前日富實時, 生鹿進上, 亦定矣, 而今雖殘弊, 尙不減焉。 且聞, 祥原軍士十三戶, 以驅逐時罪, 充軍於老江、廣梁、宣沙浦, 而其軍士現身後, 卽還家, 中間閑遊, 而祥原不得使用矣。 雖曰軍士, 而衙前數少, 故常以衙前使喚, 則姑爲祥原殘弊, 勿充軍何如? 前年申命羲遞來後, 其郡公債, 至今不納, 勢將難支矣。 其郡百姓曰: "鹿舌尾及鹿胸進上蠲減, 而守令皆厭殘弊, 未久呈辭, 衙眷迎送爲難。 幸依熙川例, 勿挈家, 三年相遞, 則守令亦當耐苦, 雖或呈辭, 迎送便易, 則庶有蘇復之望云。 國家當多般處置, 使之蘇復。" 傳曰: "平安道鹿舌尾等事, 已令該曹量減, 而時未回啓耳。 土兵不足, 公私賤抄出防禦事、義州設堡事、祥原蘇復間, 不率衙眷事, 今日大臣皆會, 竝問之。"
地名: 龍川 (平安道, 都護府)
年: 1539.0

○伴送使蘇世讓, 復命後啓曰: "《皇華集》凡五卷, 皆已楷寫而來, 然錯誤處尙多。 御覽後還下, 則令從事官等,
                【崔演、嚴昕、林亨秀。】
              常仕于校書館, 校正印出何如? 日記, 備載一行之事, 故敢獻權近
              《應制集》,
                【權近, 國初人, 於太祖朝, 以請國號赴京。 大明
                  太祖高皇帝, 聞其能詩, 特賜引見, 命題賦詩, 大加稱賞, 又賜御製。 權近東還, 編次成秩, 後人名之曰《陽村先生應製集》。】
              館伴金安國, 進于天使而求詩, 天使製贈, 且曰: ‘集中有高皇帝御製詩, 名之以《陽村》
              
                【權近自號。】
              
              《先生應制詩》, 似乎不恭。 宜改曰《應制承恩錄》。’ 又謂欲得印本觀之云。 請印送何如? 天使所製詩, 平安道則已楷寫, 刻板懸掛矣, 黃海、京畿兩道, 則未及爲之。 令能書人, 楷寫下送何如? 郭山孝女金四月之碑,
                【四月其母得惡疾, 斷指和藥以進, 母病卽愈, 立碑道左, 以旌孝行, 天使過此, 則必賦詩。】
              以三尺惡石造之, 立於田頭草萊之間, 於天使所見, 殊爲埋沒。 今則飢荒最甚, 功役亦重, 不可爲也, 姑待豐歲, 以熟石改造, 立之路傍高處何如? 葱秀山、翠屛山
              
                【二山俱在黃海道
                  平山府。】
              碑閣
                【天使董越
                  《葱秀山記》, 吳希孟
                  《翠屛山賦》, 皆立碑山下, 又起高閣, 以庇風雨。】
              過大, 而今天使所製詩文亦多。 若刻碑立閣, 則弊甚不貲。 請楷寫刻板, 懸掛閣內何如? 天使所經, 一路凶荒, 義州、龍川、鐵山等邑, 饑饉尤甚, 人馬困斃, 勢將難支, 而往年田稅, 督徵不已, 嗷嗷溝壑, 至爲矜悶。 請量減田稅何如? 安州, 關防重地, 使臣來往, 亦絡繹相繼, 而近來厲疫大熾, 官奴婢死亡殆盡, 將爲棄邑。 奴婢令該曹量定, 以開蘇復之策何如? 京畿、黃海、平安三道, 天使宴享, 豐殺不同, 軍威兵卒,
                【天使前後擁衛事。】
              多寡亦異。 從一磨鍊, 以定後規何如? 天使所請
地名: 龍川 (平安道, 都護府)
年: 1592.0

○庚戌/上發龍川, 次義州, 御于牧使衙舍。 時, 州人聞平壤被圍, 洶洶危懼, 及天兵渡江, 入城搶掠, 人民皆避入山谷, 城中空虛。 牧使黃璡, 判官權晫, 親率官人及衙婢數人, 以供御廚, 從官散處城內空家。 芻薪不繼, 雖爲行在, 閴然若空城矣。
地名: 龍川 (平安道, 都護府)
年: 1596.0

○乙酉/司憲府啓曰: "軍資監僉正南嶻, 頃以漕船摘奸事, 下去江華等地, 與漕卒及下人, 多有分利麤鄙之事, 用心之無狀極矣。 請命罷職。 龍罔縣令具思欽, 人物悖戾, 前爲龍川郡守時, 溺愛義州官婢, 欲爲運米ㆍ免賤之計, 受出唐糧, 置諸官婢之家, 盡爲私用, 偸出本郡之穀, 以充其數。 及聞母計, 不卽奔哭。 圖爲起復, 竟得仍任。 今赴本縣, 仍畜其官婢, 多有縱恣作弊之事。 如此之人, 不可齒在衣冠之列。 請命罷職, 不敍。" 上從之。
地名: 龍川 (平安道, 都護府)
年: 1605.0

○丙辰/上御別殿, 引見平安道觀察使韓孝純。 上曰: "卿往盡乃心, 保民爲上。 但西方有老酋, 非尋常之賊, 卿豈不知乎? 凡事無先聞, 事出不意, 例多窘急。 務存遠慮, 勿以內地爲無事。" 孝純曰: "北邊生事, 則與老酋相連, 日後之事, 有難盡言。 臣聞, 江邊列邑, 盡爲殘破, 而理山尤甚云。 理山乃賊路初程也。 今臣之行, 似當於此地, 有所措置, 而先已空虛, 極可慮也。" 上曰: "不治守令, 爲先黜送, 勿爲饒貸。 不然, 害及於民。 頃見御史
                【李民寏。】
              狀啓, 有可笑事。 安州、龍川城子壞, 而入內地, 故不爲修築云。 內地故不爲修拾, 則當初, 何以有城子乎? 御史當巡審, 使之修築可矣, 而我國事, 如彼不可爲矣。" 上曰: "吉州乃入北之路, 收拾城子, 則賊雖有長驅之勢, 倉卒可以守之, 此甚好矣。" 上曰: "城基大乎? 大則難守。" 孝純曰: "三面高險, 一面可守。 自前旋築旋壞, 卽今改築, 則功力不多入矣。" 孝純曰: "內需寺奴婢身貢, 侵及一族、隣人, 遂至闔境空虛, 朝廷必須另加處置。" 上默然不答。
                【上與孝純, 論難西方之弊, 而言及內需寺奴婢身貢, 則上輒默然不答, 其從諫如流、損上益下之道, 恐不當如是也。】
              仍罷黜。
地名: 龍川 (平安道, 都護府)
年: 1606.0

○戊午/正言洪霶來啓曰: "雲城君
              繼男, 托以省母, 往來海西之際, 前後作弊之事, 非但不一而足。 且廣占農庄, 漁奪民田, 貽害一邑, 有駭見聞, 請命罷職。 龍川郡守金禮直, 私於隣邑官婢, 貽弊多端。 且憑公徵歛, 民多怨咨, 請命罷職。 咸平縣監高得峻, 以年少武夫, 濫用刑杖, 闔境怨罵。 且居官之際, 多有不謹之事, 請命罷職。" 答曰: "允。"
地名: 龍川 (平安道, 都護府)
年: 1619.0

○是日, 王御宣政殿, 陳奏上使李廷龜、副使尹暉, 竝引見。 王曰: "今此被誣之事, 天下至冤極痛。 卿須竭力周旋, 期於受勅, 得使聽聞有解也。" 廷龜對曰: "小臣久在罪廢中, 猥蒙寵擢, 至授專對之任, 不勝惶恐。 國家不幸, 賊中降將, 反有生還之心, 至於移書求和, 朝廷固知據義斥絶, 而羈縻一策, 亦是待夷之道。 且有往來之言, 以致中朝之疑, 本國情事, 天朝猶可量之, 而且誠無不通, 天朝亦知聖上事大之誠矣。 姑以今日之事觀之, 尙無難處之事矣。 我國之於奴賊, 尙無遣使求和之事, 梁諫, (雖送, 而)不過邊臣所送而已。 辨誣之事, 固是不難, 而其於辨誣之際, 恐有妨礙之事, 以此爲慮矣。 試觀奴賊之事, 皆是先計, 而後慮
              開、鐵陷城, 亦以計得也。 今此求和, 非爲我國, 欲其離間於天朝也。 若遣偵探之人, 問其將士陷殺之由, 且爲偵探以來, 未爲不可。 但此等事, 盡稟經略, 然後爲之, 則經略亦無不許之理矣。" 王曰: "徐光啓何如人耶?" 廷龜曰: "徐光啓, 天下名臣也。 小臣前於往來時, 亦聞其聲華, 而今以遼、廣之論, 國人稱以識事務之人云矣。 今若以此洞辨, 則恐其光啓扶植之輩, 蜂起而爭之也。 且非徒陳奏, 貴立其實, 各別整勅軍士, 入送江邊, 以爲掎角之勢, 則經略想必有喜, 而中朝亦無可疑之端矣。" 王曰: "今此被誣之事, 出於名臣, 卿須十分周旋。" 廷龜曰: "如此事, 皆是兵部尙書所爲, 而黃嘉善
              爲人, 年至八十矣, 精神已耗, 事務多滯, 脫有緩急之患, 則欲於禮閣圖之矣。" 王曰: "圖於禮閣可矣。" 廷龜曰: "方從哲, 時爲閣老云, 而爲人純孝
              厚, 其於外國之事, 頗有款接之意矣。" 尹暉曰: "今此奏文, 有同原情, 若於奏文中, 有未安之事, 則似當改之矣。 其曰: ‘胡差往來策應’等事, 極爲未安矣。" 王曰: "此外亦有未安等事乎?" 廷龜曰: "其奏文中, 有曰: ‘前有鎭守朝鮮、經理朝鮮之職, 而今此監護之名, 其亦有異於此’云云。 天朝若曰: ‘旣有鎭守、經理之事, 今之監護, 彼此何異?’云, 則未知何以處之。" 王曰: "辨誣之時, 專以奏文爲本, 奏文各別商議以去可矣。" 廷龜曰: "鎭守、監護, 則雖是汎稱, 而今此監護之名則曰‘監’者, 監其政刑也; ‘護’者, 扶其顚危云, 故有異於此矣。 且軍器貿易, 旣有元數, 而今以聖敎中焰硝貿來事, 欽賜銀子五百兩, 亦爲載去, 貿易之際, 恐有遲滯之患矣。" 尹暉曰: "焰硝之價雖少, 而貿來之價極多矣。 且焰硝尤加貿易, 則其於貿換之際, 想不從速快許矣, 必待優給人情, 然後可以許令貿之矣。" 王曰: "欽賜銀子, 更加持去何如?" 廷龜曰: "辨誣時別人情, 未知多少, 而以此欲爲推移貿來矣。" 王曰: "卿入去後, 若有奴警, 則出來之路, 亦爲議去何如?" 廷龜曰: "遼東兵威甚盛, 別無可憂之事, 而此賊桀驁, 兇謀叵測, 其前不爲搶犯之事, 亦未可預料。 若於天津乘船, 則出於旅順口, 而路踰水宗云。 此路雖險, (而前者亦爲往來矣。 且聞)
              龍川等處, 有往來水手云。 不緊員役, 雖爲汰去, 而欲爲帶行(此則觀勢啓稟爲之。 而但自天朝亦爲授送云)矣。" 暉曰: "此路自壬辰年軍糧運來之後, 不爲開路云, 而遼路若塞, 則當某條出來矣。" 王曰: "赴京之行, 久留帝都, 卿須十分周旋, 從速辭朝何如?" 暉曰: "受勅之際, 似有久留之患矣。" 王曰: "題
              覆題從速爲之可矣。" 廷龜曰: "覆題雖欲爲之, 而皇恩若優至使自本部, 慰諭以送云云, 則其於該府, 雖爲呈文周旋, 則事多可慮矣。
              而若曰聖旨如此云, 而不爲從速答送矣, 若爲某條周旋, 得使聖旨速下, 則似無如此之患。 但別人情多入之矣。 且於
              玉河館留在時, 其苦雖多, 譯官等與館夫同謀, 賣買諸物, 例於出來時爲之。 故其時似有操縱之路矣。" 王曰: "近來赴京之臣先來, 例以軍官委送。 若問中朝所爲, 則大小事奇、周旋曲折, 絶無聞知, (極爲寒心)。 今則以譯官馳送。" (廷龜曰: "與大國情義相孚, 而大小事盡稟於經略前, 則誠無不通, 皇上亦知事大之至矣。" 王曰: "大小事, 其於父母之邦, 不可不稟, 而中朝無不盡知之矣。" 暉曰: "凡事咨稟, 則經略, 豈有不許之理乎?")
              廷龜曰: "天朝官員, 雖有舊識之人, 私自通文, 似爲未安。 雖有未安
              之事, 皆可通之乎?" 王曰: "若於熊御史, 則通文可矣。" 廷龜曰: "前事乃御史所爲, 故熊御史周旋爲之矣。 今則未知熊御史之在否。 此事非御史所發, 係於朝廷, 其於熊御史, 似無周旋之事矣。 且熊廷弼, 乃熊御史四寸也。 前者
              熊御史以詔出使來時, 熊廷弼亦以巡按出來矣。 欲諳熊天使之奉使賢否, 招譯官, 故問曰: ‘「熊天使往爾國, 多有貽弊之事」云, 然耶?’ 譯官對以大大不然之意, 廷弼大悅云矣。" 王曰: "熊經略未知何如人。" 廷龜曰: "試觀今日處事, 必是剛明人, 而曾爲遼東巡按御史, 亦多聲稱云。" (又曰: "鎭江、寬奠等送軍兵把守云, 若然則可以倚仗。 告急使, 雖已入去, 而臣等之行, 若問軍兵入送與否, 則何以爲之?" 王曰: "隨機善處。" 廷龜曰: "奴賊必自義州出來矣。 昌城等處則有狄踰嶺、延平嶺, 而嶺路甚艱, 難以馳驅, 所謂一夫當關, 萬夫莫開者也。 李恒福前爲都體察使時, 設開等事, 另爲料理, 而其時適緣國家多事, 竟未就矣。" 暉曰: "此賊有截西關之計, 必自義州出來矣。" 王曰: "令備邊司議處。") 王曰: "卿屢度赴京, 深用未安, 而自先朝善爲辨誣得情, 可竭力爲之。" 廷龜曰: "我國二百年來, 禮義、忠順之稱, 著聞天下。 聖上至誠事大, 皇上之於聖上, 恩遇又逈出尋常, 今雖有意外之誣, 皇上豈不垂察?" 贊畫使李時發引見時啓辭。
地名: 龍川 (平安道, 都護府)
年: 1622.0

○備邊司啓曰: "看得龍川府使鄭斗源狀啓, 陳繼盛、朴庚生等, 密言于臣曰: ‘奴賊二十
              
                萬
              餘騎爲殿, 以芻人爲先鋒, 從灘掩襲事, 在一二日內, 急急先通于義州、昌城等鎭。’ 云。 斗源所報二萬㺚賊, 臣等不以爲大懼, 浚謙
              旋報虛聲, 臣等不以爲深幸者。 蓋以粗有胸中默算, 而預定者也。 此虜長在用兵, 動必萬全。 (戰馬入澱,) 野穀未成之時, 其亦全師遠鬪乎? 昔鮮卑不芟其麥, 劉寄奴過大嶺, 喜動顔色。 使我邊上, 暫遇虜警, 亟行淸野, 使一口老弱不留於村落, 數升穀米, 不遺於廬舍。 (搶邊則難遏, 深入則自不能,)
              此臣等之恃而不懼者也。 如使虜五六月動衆來犯, 是出於下策, 虜安得全勝而無損乎? 完顔之賊, 小伐而大來, 徐攻而淺取, 今日以一枝兵, (臨江欲渡, 明日以一枝兵,) 虛聲恐喝。 使我疲於奔命, 不能農作, 卽吳人肄楚之術。 又用刺漢, 作爲先鋒, 使敵盡力攻打, 而虜人精銳, 固自無恙, 卽孫武三駟之法也。 深恐此賊用此困我, 此臣等之常懼, 而不以爲幸者也。 古人云: ‘守於江勝於守險。’ 沿江數百里, 設連珠砦, 一里之內, 江流深處, 只設煙臺, 使之晝夜看望, 淺灘等地, 稍設兵將, 使之固守(中江淺灘), 俾敵騎不敢肆然橫渡。 此在元帥以下當事之臣, 料理規劃, 不待臣等一二(措大遥制之緖言。 臣等逐日備局, 將數行文字, 僅覆備忘而已, 未嘗劃一策、進一計, 決勝於千里之外。 實深慙愧, 敢此云云。 仍念古之良將知敵情, 然後應敵變。 昔韓信知趙人不用李左車之策, 由井陘口, 置陣水上, 向使趙人能用李策, 韓信必不由井陘而行師。 趙人不知韓信能揣趙人, 此勝負之制也。) 狡虜厚賂剃漢, 探我虛實, (無毫髮遺,)
              河瑞國、金彦春輩常常言之。 我國則一番偵探, 尙不得爲之。 義、昌兩鎭, 時或遣人(草)
                  〔萆〕
                山而望之, 取其言以爲: ‘偵探, 謂之望遼山草木則可也, 謂之探建夷情僞則左矣。’ 宋臣范仲淹守西州, 私送人于元昊, 後世不以爲非。 頃者朴葵英稱以巡察使軍官, 巡察使自號冤㦖, 露章馳啓, (此意甚盛,) 此言甚正, 臣等不能防塞葵英之行。 罪關大義, 便欲引咎, 而不敢也。 請將此事意, 元帥等處, 密密下諭無妨。" 答曰: "依啓。 啓意則好矣。 但雖或淸野, 而此賊不爲攻城取糧乎? 泰山壓卵之勢, 其可以淸野勝捷乎? 大槪不來則大幸矣, 來則雖韓信更生, 孔明復起, 以我國人心兵力, 萬無式遏之勢。 宗社危亡, 指日可待, 豈非大可懼乎? 先王亦嘗憂之矣。 卿等勿輕此賊, 幸甚幸甚。 自號冤悶, 殊極可駭。 然此必因此欲爲遞免, 或有他所以而然也。 我國人心之不達權變類如此, 卿等又何因此有所云云乎? 更勿爲如此之言。"
地名: 龍川 (平安道, 都護府)
年: 1625.0

○憲府啓曰: "弑主, 天下之極惡也。 龍川囚奴永立等, 曾因厥主洪安世收貢下去, 竝其所率六名, 置諸一室, 放火燒殺。 安世之妻尹氏, 呈狀本府, 本府發懸鈴, 使之捉送, 則只送事干, 其餘正犯, 或稱幾盡逃躱, 或稱出去未還, 綱常重獄, 視若尋常, 而平安監司李尙吉狀啓, 張皇辭說, 至有事異常規, 極爲未妥等語, 其心固未知也。 弑逆極罪, 出於本道, 則所當登時緝捕, 按覈之不暇, 而不此之思, 遊辭馳啓, 有若遷就者然, 其不識事體, 輕蔑朝廷甚矣。 請從重推考。" 從之。
地名: 龍川 (平安道, 都護府)
年: 1627.0

○辛酉/金起宗、鄭忠信馳啓曰: "龍骨潰卒, 在道饑餒, 臣等以米豆處處分賑, 而適値大水, 又未卽渡江。 大定灘島中, 龍川兵三百餘騎, 結陣屯聚, 而自知罪犯, 因有踰嶺之計, 臣等開諭前來, 而聽其言, 多有疑阻之意。 其他民兵, 亦皆以妻子無所食, 勢將分散圖活云, 目前收拾, 誠無善策, 尤極悶慮。" 又馳啓曰: "都司毛有伯, 乘船來泊安州, 使其千摠毛大己, 來見臣等, 觀其辭色, 口欲言而不敢發。 彼旣洞知, 而我若諱之, 則殊非誠信待天朝之意, 臣等因言: ‘賊到平山, 以宗室末裔, 假稱王弟, 入送虜中, 伊賊差劉海、龍骨大兩胡, 送書于王京, 今已還去矣’, 因說盡曲折, 且待之以誠, 則大己頗欣悅, 仍密言於臣等曰: ‘開原人劉海, 身雖在虜, 心不忘天朝。 今來貴國也, 在道中送書於督府, 約以送船相應, 故如約而來。 天不與便, 猝遇狂風, 終不及期, 此亦天也’, 嗟歎不已。 且言: ‘奴賊前犯寧遠, 袁老爺出陣城外, 賊兵不敢進逼, 退屯於十三山, 與之相持。 故毛都督自薪島, 前往海州衛, 以爲掣後之計。 劉海家累, 皆在海州衛城中, 到彼, 必有相應事’ 云。"
地名: 龍川 (平安道, 都護府)
年: 1683.0

○憲府啓曰: "驪州寡女白氏呈狀本府以爲: ‘其夫閔聖魯戊午年間, 往龜城地, 因事笞其奴貴男, 則貴男中路作變, 聖魯脫身還家。 義州人韓德守自稱貴男切族, 發狀呈官, 稱以貴男卽良人, 而爲聖魯所殺云。 本道監司行移京畿, 使押送聖魯。 聖魯呈刑曹, 査考貴男之爲閔家奴子, 更以叛奴, 捉送對辨之意, 論移本道。 又爲擊錚, 每請捉致叛奴, 而本道輒爲防啓, 至請議大臣。 賊積爲首相, 受賄叛奴輩, 請使聖魯下往就訟。 監司又無端移訟於龍川府使尹淑, 以堅之切親, 唯命是從, 牢囚三朔, 終至殞命於獄中。’ 云。 閔家奴子及韓德守拿致京獄, 明査處決。" 允之。
地名: 龍川 (平安道, 都護府)
年: 1727.0

○乙酉/禁府定配鄭亨益于龍川, 李倚天于泗川。 蓋臺閣停安置之啓, 故今始定配也。 定配單子纔入啓, 而上特命放鄭亨益。 政院
                【右承旨鄭錫三、左副承旨朴乃貞、右副承旨蔡成胤、同副承旨李濟。】
              啓曰: "亨益之罪, 可勝言哉? 掇拾萬規之餘論, 其所爲語, 極其陰凶, 與萬規一而二者也。 伊日臺啓之請査宮婢, 實出於杜絶禍根, 保安君父之意, 寧有一毫私意於其間, 而亨益勒成不道之案, 謂之罔測之計者, 萬萬切痛。 遠竄之典, 亦是末勘, 乞寢鄭亨益放送之命。" 答曰: "國家慶赦, 豈不及於黨目耶?"